钦定古今图书集成/明伦汇编/人事典/第052卷 > 《申鉴》 > 《四愁赋》黄淮
## 钦定古今图书集成/明伦汇编/人事典/第052卷 > 《申鉴》 > 《四愁赋》黄淮

“冲虚子索居屏迹，息虑省躬。因洞观夫元化，爰有感
于深衷。年与时驰，羌景物之不异；情随事变，何欣戚
之靡同。若乃阳和煦育，品汇昭融。秾李芳桃，耀繁华
于朝日；金鞍绣毂，醉罗绮于春风。转歌喉之窈窕，霭
香雾之空濛。蹋鞠斗鸡，斯游未已；争妍索笑，其乐何
穷。我则低摧丧气，忧闷填胸。虚负岁华之迁易，那知
花信之始终。听檐外鸣禽，空教梦断；见墙头飞絮，始
觉春浓。嘅穷途之寂寂，奈幽思之忡忡。”至若兰雨传
香，鸥波涨绿。开池馆以来南薰，折荷筒以泛醽醁。和
《白纻》之新词，歌采莲之丽曲。或鸣琴以俯清流，或岸
帻而倚修竹。扇影风泛兮齐纨，簟纹凉透兮湘玉。我
则众秽流腥，炎蒸蕴毒。飞虻旋绕，遣拂何暇于言谈；
流汗沾濡，起居不离乎裀褥。纷然尘垢之侵肌，蕞尔
烟灶之迷目。焉敢恣其趋跄，岂能频于盥沐。及夫序
属三秋，金风扇冷；时维残腊，素雪扬威。盼乡信之沉
迷，目穷雁字。苦凝寒之惨栗，体怯鹑衣。漏沉沉兮长
夜，魂渺渺兮亲闱。警铎传声兮骇胆而栗魄，残灯照
影兮洒泪而长吁。于“斯时也，尔乃斗胜夸奇，携朋拉
友，浥九霄之沆瀣；待月南楼，玩六出之奇葩。张筵北
牖，列侍女，拥歌姬，荐嘉肴，称寿酒，婉兮媚物之情，哆
兮悬河之口。第恐为乐未央，而盛时年貌之不留；又
岂知穷愁迫蹙，而羁人岁月之易久也。”嗟夫！余尝究
夫庶物之理，万化之原，是非互见，得失相沿。竞侈靡，
纵游“观，则流之于放；闵厄穷，极愁苦，复溺之于偏。况
消长盈虚，实元机之旋斡；而穷通寿夭，岂人事之能
迁。是故陋巷箪瓢，回也不改其乐；《易》箦待尽，参乎独
得其传。”又若陆绩颠危而不忘乎孝行；史迁残毁而
犹校夫陈编；韩退之贬潮阳，而侃然正大之气，上干
霄汉；杜子美走川峡而恳乎忠爱之情，屡见《诗》篇。此
皆腾辉于《汗简》，非徒夸大于浮言。复有至人，道备德
全，不与时化，不为物牵，吻悲喜于一致，安性命之自
然。匪棘匪徐，留心澹泊之域；爰清爰静，游神冲漠之
天。斯其盛矣，我愿学焉。